ഭാഗ്യം സംരക്ഷിക്കാനും വേണം പരിശീലനം കേരളത്തിന്റെ ഒരു പകല് ഇന്നലെ തിരുവോണം ബംപര് ലോട്ടറി ടിക്കറ്റിന്റെ പിന്നാലെയായിരുന്നു. നാടകീയമായ പല രംഗങ്ങളും സംസ്ഥാനത്ത് ഇന്നലെ അരങ്ങേറി. ഒടുവില് വൈകുന്നേരം യഥാര്ഥ ടിക്കറ്റ് ഉടമ രംഗത്തെത്തിയതോടെയാണ് ചിന്താക്കുഴപ്പത്തിന് വിരാമമായത്. പന്ത്രണ്ട് കോടി രൂപയുടെ ഒന്നാം സമ്മാനമായതുകൊണ്ട് ഭാഗ്യശാലി ആരായിരിക്കുമെന്ന ആകാംക്ഷയുണ്ടാകുന്നത് സ്വാഭാവികം. എന്നാല് സമൂഹമാധ്യമങ്ങളിലൂടെ സമ്മാനാര്ഹമായ ടിക്കറ്റിന്റെ ചിത്രം വ്യാപകമായി പ്രചരിച്ചതാണ് കിലുക്കം സിനിമയിലെ കുഞ്ഞുണ്ണിമാരെ പോലെ ചിലരെ സൃഷ്ടിച്ചത്. കൊവിഡ് പ്രതിസന്ധിക്കു നടുവിലാണ് ഇന്നേവരെയുള്ളതില് ഏറ്റവും വലിയ തുക സര്ക്കാര് സമ്മാനമായി പ്രഖ്യാപിച്ചത്. ഇത്തരത്തില് വലിയ ഭാഗ്യശാലികളെ സൃഷ്ടിക്കുമ്ബോള് അവരുടെ ഭാഗ്യം കണ്മുന്നില് മാഞ്ഞുപോകുന്ന ചിത്രമാണ് കഴിഞ്ഞ അരനൂറ്റാണ്ടിലെ ഭാഗ്യശാലികളില് പലരും നല്കുന്നത്. കൈയില് വരുന്ന തുക ബുദ്ധിപൂര്വം വിനിയോഗിക്കുന്നതിന് അവര്ക്ക് പരിശീലനം നല്കുമെന്ന ധനമന്ത്രി കെ.എന്. ബാലഗോപാലിന്റെ പ്രഖ്യാപനം ശ്രദ്ധേയമാണ്. തിരുവോണം ബംപര് ഭാഗ്യക്കുറി ടിക്കറ്റിന് 300 രൂപയാണ് വില. രണ്ടാം സമ്മാനമായി ആറ് പേര്ക്ക് ഓരോ കോടി രൂപ വീതമാണ് നല്കുന്നത്. മൂന്നാം സമ്മാനം പന്ത്രണ്ട് പേര്ക്ക് 10 ലക്ഷം രൂപ വീതം. അഞ്ച് ലക്ഷം വീതം 12 പേര്ക്ക്, ഒരു ലക്ഷം വീതം 108 പേര്ക്ക്, 5000, 3000, 2000, 1000 രൂപയുടെ നിരവധി സമ്മാനങ്ങള് ഉള്പ്പെടെ 54 കോടി രൂപ സമ്മാനമായും 6.49 കോടി രൂപ ഏജന്റ് പ്രൈസായുമാണ് സര്ക്കാര് വിതരണം ചെയ്യുന്നത്. കഴിഞ്ഞ വര്ഷം തിരുവോണം ബംപര് 44 ലക്ഷം ടിക്കറ്റുകളാണ് വിറ്റഴിച്ചത്. 103 കോടി രൂപ മൊത്തം വരുമാനമായി ലഭിച്ചു. ഇതില് 23 കോടി രൂപയാണ് സര്ക്കാരിന് ലാഭം കിട്ടിയത്. മഹാമാരിക്കാലത്തും അച്ചടിച്ച മുഴുവന് ടിക്കറ്റുകളും ലോട്ടറി വകുപ്പിന് വിറ്റഴിക്കാനായി. മുന് വര്ഷത്തെ അപേക്ഷിച്ച് പത്ത് ലക്ഷം ടിക്കറ്റുകള് കൂടി വിറ്റഴിച്ച് 126.57 കോടി രൂപയുടെ വരുമാനവും ലഭിച്ചു. മൊത്തം 30.55 രൂപയാണ് ലാഭമുണ്ടാക്കിയത്. സംസ്ഥാനത്തിന്റെ പ്രധാനപ്പെട്ട നികുതി വരുമാനമാര്ഗമാണ് സംസ്ഥാന ലോട്ടറി. മദ്യത്തില് നിന്നുള്ള വരുമാനമാണ് മറ്റൊന്ന്. രണ്ടിനുമുണ്ട് പാര്ശ്വഫലങ്ങള് എങ്കിലും സംസ്ഥാന ഭാഗ്യക്കുറി ആരംഭിച്ചത് ചില പ്രത്യേക ഉദ്ദേശ്യലക്ഷ്യങ്ങളോടെയായിരുന്നു. 1967 ലെ ഇ.എം.എസ്. മന്ത്രിസഭയില് ധനമന്ത്രിയായിരുന്ന പി.കെ. കുഞ്ഞുസാഹിബ് രാജ്യത്ത് ആദ്യമായി ലോട്ടറി അവതരിപ്പിക്കുമ്ബോള്, സര്ക്കാരിന്റെ നികുതിയേതര വരുമാനം വര്ധിപ്പിക്കുക, ഭിന്നശേഷിക്കാര് അടക്കമുള്ള ദുര്ബല വിഭാഗങ്ങള്ക്ക് ഉപജീവന മാര്ഗം കണ്ടെത്തുക എന്നിവയായിരുന്നു പ്രധാനമായും ലക്ഷ്യമിട്ടത്. പിന്നീട് ഒന്നൊന്നായി പ്രതിവാര ഭാഗ്യക്കുറികള് വന്നു. ആറ് ബംപര് ഭാഗ്യക്കുറികള്ക്കു പുറമേ പ്രതിവാര ഭാഗ്യക്കുറികളുടെ എണ്ണം എഴായി വര്ധിപ്പിക്കുകയും ചെയ്തു. ആരോഗ്യസംരക്ഷണത്തിനായി കൊണ്ടുവന്ന കാരുണ്യ ലോട്ടറി അതുവരെ ഭാഗ്യക്കുറിയില് നിന്ന് വിട്ടുനിന്നവരെയും ടിക്കറ്റ് എടുക്കുന്നവരാക്കി. ഭാഗ്യക്കുറി ആരംഭിച്ചതിനുശേഷം കൊവിഡ് കാലം ഒഴികെ ഒരിക്കല്പോലും സംസ്ഥാനത്തിന് വിറ്റുവരവ് കുറഞ്ഞിട്ടില്ല. ലോട്ടറി ആരംഭിച്ച വര്ഷം വിറ്റുവരവ് 20 ലക്ഷം രൂപയായിരുന്നെങ്കില് ഇന്നത് നാലായിരത്തോളം കോടിയാണ്. സംസ്ഥാന ലോട്ടറി മൂലം ഉപജീവനം നടത്തുന്നവര് മൂന്നു ലക്ഷത്തിലധികമാണ്. അവരില് അധികവും സമൂഹത്തിന്റെ കാരുണ്യം അര്ഹിക്കുന്നവരും. ഭാഗ്യക്കുറി ജേതാക്കള്ക്കുണ്ടാകുന്ന സാമ്ബത്തിക നേട്ടം അവരുടെ ജീവിതത്തെ ദീര്ഘകാലത്തേക്ക് സുരക്ഷിതമാക്കുന്നുണ്ടോ എന്നതാണ് പ്രധാനം. നിനച്ചിരിക്കാതെ പെട്ടെന്നു കൈയില് വരുന്ന വലിയ തുക കൃത്യമായ പ്ലാനിങ്ങില്ലെങ്കില് വളരെപ്പെട്ടെന്ന് ചെലവായി പോകാനാണ് സാധ്യത. അതുവരെ കണ്ടില്ലെന്നു ഭാവിക്കാതിരുന്ന ബന്ധുക്കളും സുഹൃത്തുക്കളും അതോടെ പ്രത്യക്ഷപ്പെടും. പിന്നെ പണം എന്തുചെയ്യണമെന്ന ഉപദേശം പല വഴിക്കുവരും. ഭാഗ്യശാലിയെ തേടി സാമുദായിക, സാംസ്കാരിക, രാഷ്ട്രീയ സംഘടനകളുടെ വരവുണ്ടാകും. വീട്, വാഹനം തുടങ്ങി മനസ്സില് കൊണ്ടുനടന്ന ആഗ്രഹങ്ങള്ക്കുവേണ്ടിയും നല്ലൊരുവിഹിതം ചെലവഴിച്ചിട്ടുണ്ടാകും. ഇതെല്ലാം സ്വാഭാവികമാണെങ്കിലും നിക്ഷേപത്തെ കുറിച്ച് സാമാന്യ ധാരണയും ആസൂത്രണവും ഉചിതമായ നിര്ദേശങ്ങളുമുണ്ടെങ്കില് ആ കുടുംബത്തിന് പണം കൊണ്ട് മെച്ചമുണ്ടാകും. സുസ്ഥിരമായ ഐശ്വര്യത്തിലേക്കുള്ള മാര്ഗം അവരെ പരിശീലിപ്പിക്കുന്നതിന്റെ ഉത്തരവാദിത്വം കൂടി സര്ക്കാര് ഏറ്റെടുക്കുന്നത് അതുകൊണ്ടു തന്നെ അഭിനന്ദനാര്ഹമാണ്. ഭാഗ്യശാലികള് ഭാഗ്യമുള്ളവരായി തുടരട്ടെ.